Henkilöstöasian tiivistelmä



Henkilöstöasian tiivistelmä

Tiivistelmä

1. Virkamiehet – Palvelukseen ottaminen – Palkkaluokkaan nimittäminen – Ura-alueen ylempään palkkaluokkaan nimittäminen – Määrittämistä koskeviin yleisiin sääntöihin nähden poikkeuksellinen toimenpide

(Henkilöstösääntöjen 31 artiklan 2 kohta)

2. Virkamiehet – Palvelukseen ottaminen – Palkkaluokkaan nimittäminen – Ura-alueen ylempään palkkaluokkaan nimittäminen – Määrittämistä koskeviin yleisiin sääntöihin nähden poikkeuksellinen toimenpide

(Henkilöstösääntöjen 31 artiklan 2 kohta)

1. Koulutusta sekä työkokemuksen kestoa ja sisältöä koskevat kolme edellytystä, jotka nimittävän viranomaisen on otettava huomioon ja tutkittava kun se arvioi, onko sääntöön, jonka mukaan virkamiehet otetaan palvelukseen ura-alueen peruspalkkaluokkaan, aiheellista tehdä poikkeus, ovat luonteeltaan kumulatiivisia. Tämä kumulatiivisuus on seurausta siitä, että koska virkamies voidaan ottaa palvelukseen ura-alueen ylempään palkkaluokkaan vain poikkeuksellisesti, on olosuhteita, joilla tällaista nimittämistä voidaan perustella, tulkittava suppeasti.

Näin ollen kun toimielin päättää käyttää sille henkilöstösääntöjen 31 artiklan 2 kohdassa, sellaisena kuin se oli voimassa 30.4.2004 asti, myönnettyä harkintavaltaa toisen toimielimen sisäisessä asiakirjassa vahvistettujen edellytysten kannalta, on niitä tulkittava yhtä suppeasti kuin silloin kun toimielin, josta sisäinen asiakirja on peräisin, niitä soveltaa, paitsi jos asiakirja-aineistosta käy ilmi, että kyseessä oleva toimielin on halunnut katsoa soveltamiensa edellytysten olevan luonteeltaan toisenlaisia.

(ks. 33–35 kohta)

Viittaukset: asia T‑145/04, Righini v. komissio, 15.11.2005 (Kok. H., s. I‑A‑349 ja II‑1547, 49 kohta oikeuskäytäntöviittauksineen) ja asia T‑429/03, Valero Jordana v. komissio, 15.3.2006 (Kok. H., s. I‑A‑2‑51 ja II‑A‑2‑217, 79 kohta oikeuskäytäntöviittauksineen).

2. Henkilöstösääntöjen 31 artiklan 2 kohdassa, sellaisena kuin se oli voimassa 30.4.2004 asti, edellytetään virkamiehen palvelukseen ottamiselta ura-alueen ylempään palkkaluokkaan, että tämän virkamiehen pätevyyttä vertaillaan sen tehtävän edellytysten kanssa, johon hänet nimitetään virkamieheksi. Tämä vertailu on välttämätön, koska yksikön erityistarpeita koskevan edellytyksen, jonka täyttyessä on mahdollista poiketa säännöstä, jonka mukaan virkamiehet otetaan palvelukseen ura-alueen peruspalkkaluokkaan, arvioinnissa on tarkasteltava kahta edellytystä, joista yksi koskee asianomaisen henkilön pätevyyden merkitystä avoimen toimen kannalta ja toinen työmarkkinoiden erityispiirteitä vaaditun pätevyyden osalta. Nämä edellytykset ovat kumulatiivisia, koska olosuhteita, joilla ura-alueen ylempään palkkaluokkaan nimittämistä voidaan perustella, on tulkittava suppeasti.

Lisäksi hakijan nimittämistä ura-alueen ylempään palkkaluokkaan voidaan harkita vain silloin kun yksikön erityistarpeet edellyttävät, että palvelukseen otetaan erityisen pätevä henkilö. Sen osoittamiseksi, että asia tosiasiassa on näin, on välttämätöntä tarkastella kilpailuilmoitusta ja avointa virkaa koskevaa ilmoitusta sekä mahdollisesti suoritettuja työtehtäviä, jotta voidaan yksilöidä yksikön tarpeet, joiden vuoksi kilpailun järjestäminen ja viran asettaminen avoimeksi on perusteltua, ja määritellä, edellyttivätkö ne erityisen pätevän henkilön palvelukseen ottamista. Ellei näin ole, palvelukseen ottaminen ura-alueen ylempään palkkaluokkaan ei ole mahdollista edes silloin, kun palvelukseen otettu henkilö on poikkeuksellisen pätevä tai hänellä on jonkin erikoisalan pätevyys tai jos hallinnolla on suuri määrä avoimia virkoja.

(ks. 51, 52 ja 56 kohta)

Viittaukset: em. asia Righini v. komissio, 48, 49 ja 106 kohta ja asia T‑331/04, R v. komissio, 10.5.2006, ei julkaistu oikeustapauskokoelmassa, 18 kohta.